ועדת הכלכלה, כנסת 17, פרוטוקול מספר 258, 2007-05-28 11:30

משה כחלון: בוקר טוב, אני מתכבד לפתוח את הישיבה.

משה כחלון: נשיאות הכנסת אישרה להעביר לדיון מהיר בוועדת הכלכלה את הצעתו של ח"כ וילן בנושא אישור מועצת הרשות השנייה להפוך את רדיו 99 לרדיו ברודקאסט.

משה כחלון: חבר הכנסת אומר שיש להתחיל את הדיונים תוך שבוע, התחלנו אותם קצת באיחור בגלל חג השבועות.

משה כחלון: אני מבקש מחבר הכנסת וילן להציג את הדברים.

אבשלום וילן: פניתי לדיון מהיר בהתאם לתקנון.

אבשלום וילן: ראיתי את הידיעה על האישור של מועצת הרשות השנייה בדה-מרקר, כולל אזכור שבזמנו מועצת הרשות השנייה איימה להתנות את אישור עסקת הרכישה של רדיו 99 על-ידי המיליארדר גאידמק בהתחייבות התחנה שלא לעשות שימוש פוליטי בתכניה המשודרים.

אבשלום וילן: הבעיה שבגללה חשבתי שראוי להזמין את הרשות השנייה הנה ולקבל הסברים היא העובדה שגאידמק אינו איש עסקים בלבד – הוא חזר ומצהיר שפניו לפוליטיקה הישראלית.

אבשלום וילן: איני יודע אם הוא יקים מפלגה, בזמנו הוא דיבר על זה, אחרי זה הוא רוצה להיות ראש עיריית ירושלים, הכל לגיטימי, אך איני יודע, ופה תפקידנו כגורם מפקח לבדוק, האם לא נוצר פה חיבור בעייתי בין הון, שלטון עתידי ושליטה בכלי תקשורת.

אבשלום וילן: אני לא חושב שאנו צריכים פה איטליה או ברלסקוני חדש, יש לנו מספיק צרות עם גאידמק שיש לו מצד אחד הרבה רצון טוב, מאסטר פיס ביחסי ציבור, שלא לדבר שכרגע יש נגדו חקירה של 50 מיליון דולר.

אבשלום וילן: אני רוצה להבין, האם אין פה בעייתיות שאדם שמצהיר מראש שהוא הולך לפוליטיקה רוכש תחנת מוזיקה, מקבל היתר לעבור בה לתכנים פוליטיים, ואם אין פה טעם לפגם.

אבשלום וילן: אני מודה שראיתי הבוקר את המכתב מדוד בן-בסט, יו"ר התאחדות הרדיו האזורית.

אבשלום וילן: דוד, בכל הכבוד, אנו נדון פה בכל מה שאנו מוצאים לנכון.

אבשלום וילן: ועדת הכלכלה לא מתעסקת בתכנים של שידורי הרדיו.

אבשלום וילן: תפקידנו לא להתעסק בתכנים אלא לעסוק במסגרת שהיא מעל התכנים, והעובדה היא שעד היום איני מכיר דוגמאות, שאלתי לפני הדיון האם יש דוגמאות של תחנות רדיו שקיבלו היתר לעשות ברודקאסט כשמאחוריהן אישים פוליטיים שמצהירים שפניהם לפוליטיקה – אם להקים מפלגה, אם לראשות עיר, וכלי הרדיו הולך לשמש אותם כמנוף.

משה כחלון: בן-בסט, אתה כופר בסמכות שלנו לדון.

דוד בן-בסט: לא, אני רוצה להבחין בין רצונו של אדם להתמודד לבין הקמת מפלגה בפועל וקידום האינטרסים שלו דרך הרדיו, שזה דבר פסול.

דוד בן-בסט: אנו הרי הולכים לדבר על לוח השידורים.

אבשלום וילן: לא, אלא על מדוע גאידמק קיבל היתר כזה.

דוד בן-בסט: עם כל הכבוד לידידי וילן, כאן נעשה מעשה שלא ייעשה.

דוד בן-בסט: מדינת ישראל בצדק נתנה את המנדט לרשות השנייה כדי לבחון את כל האספקטים הכרוכים בהקמת תחנת רדיו ובלוח השידורים שלה.

דוד בן-בסט: הדיון בלוח השידורים שלה, הרי על מה מלין חבר הכנסת וילן?

דוד בן-בסט: על זה שהאדם הוא סו קולד פוליטי.

דוד בן-בסט: אני באתי בשם ההתאחדות, אני רואה כאן בעיקרון הזה עיקרון מקודש.

דוד בן-בסט: יש פה רק סמכות אחת, שאם האדם יעבור על החוק בכך שהוא ינסה לקדם את מטרותיו הפוליטיות, דינו להיות נדון ברשות השנייה, ואני סמוך ובטוח שהרשות השנייה תדע לטפל בו, אך בהבאת הנושא לוועדת הכלכלה אנו פותחים פתח להתערבות נוספת של ועדת הכלכלה או ועדה אחרת בלוח השידורים, שהרי אם הרדיו היה נשאר רדיו מוזיקה, חבר הכנסת המכובד לא היה אומר שום דבר.

דוד בן-בסט: סמכות הרשות השנייה, לטענותיי, לבחון את זה.

אבשלום וילן: פניתי לזמן את מועצת הרשות השנייה לתת לנו הסבר.

אבשלום וילן: אנו אחראים פורמלית על חוק המועצה.

אבשלום וילן: איני מכתיב להם מה להחליט.

אבשלום וילן: אני רוצה להבין את הרציונל.

אבשלום וילן: שאלתי כמה שאלות בפתיחה.

אבשלום וילן: לא אתה אחראי.

אבשלום וילן: אני כאיש ציבור אחראי, אם חלילה גאידמק יורשע בהלבנת 50 מיליון דולר, האם למישהו שכרגע מתנהלת נגדו חקירה ומפרסם נגד משטרת ישראל מודעות בעיתונים, האם מועצת הרשות השנייה שקלה את השיקול הציבורי?

דוד בן-בסט: החוק קובע שאדם שיש לו רישום פלילי לא יהיה רשאי להחזיק תחנת רדיו.

דוד בן-בסט: הדברים האלה ברורים.

דוד בן-בסט: אם היה לו עבר פלילי, היועמ"ש לממשלה לא היה מאשר את זה.

דוד בן-בסט: היועמ"ש מצא שהדברים נעשו כדין, ועובדה שהרשות השנייה עד שאישרה את זה חיכתה לאישורו של היועמ"ש לממשלה.

דנה נויפלד: אתה מטעה את הוועדה.

דנה נויפלד: מה שהגיע לשולחנו של היועמ"ש היה עניין ספציפי ולא שאלת מתן ההיתר.

דוד בן-בסט: היועמ"ש לממשלה אישר את קניית התחנה, זה מה שאמרתי.

דנה נויפלד: היתה שאלה שהובאה לשולחנו של היועמ"ש לממשלה לעניין עברות שיש בהן קלון, בעניין התיישנותן.

נורית דאבוש: רכישת תחנת רדיו 99 על-ידי גאידמק נעשתה לפני כשנה.

נורית דאבוש: מי שפנה אלינו לא לדון בשאלת הרכישה היה היועמ"ש לממשלה.

נורית דאבוש: לא היתה פנייה כזו שלנו אליו.

נורית דאבוש: היתה פנייה של היועמ"ש לממשלה אליי כיו"ר המועצה לא לדון בכל שאלת הרכישה עד שהוא לא ייתן לנו אישור לכך, לכן המתנו למעלה מחצי שנה, על אף שהיו לא מעט לחצים וביקורת שבאה לידי ביטוי גם בעיתונות.

נורית דאבוש: אחרי שקיבלנו את האישור, יש מסמך בעניין זה, ועדת הכספים של הרשות השנייה כמו בכל רכישה אחרת דנה בשאלה הזו מכל האספקטים, גם המשפטיים וגם הציבוריים, אישרה את הרכישה ואז מועצת הרשות השנייה אישרה את רכישת תחנת הרדיו על ידי גאידמק.

נורית דאבוש: מאותו רגע גאידמק כמו בכל תחום אחר נבחן על פי כל הפרמטרים הציבוריים והמשפטיים.

נורית דאבוש: התייחסנו אליו כפי שאנו מתייחסים לכל רוכש תחנת שידור אחרת, גם בטלוויזיה וגם ברדיו, ומבחינתי לא משנים הגודל והאספקט של אותה תחנה.

נורית דאבוש: מייד לאחר מכן התחילה עבודה בתחנת הרדיו, הם הגישו בקשתם לשנות את אפיון הרדיו, הגישו לוח שידורים, נדרשה לשאלה הזו ועדת הרדיו של מועצת הרשות השנייה, ואותן השאלות שאתה מעלה כרגע הועלו גם על ידי אנשי הציבור של מועצת הרשות השנייה, גם אייל בוחבוט וגם יוסי צמח וגם עו"ד נורית אמיתי וגם אנוכי שאלנו את השאלות שאתה מדבר עליהן.

נורית דאבוש: גם אנו חשנו אי נוחות עם העניין הזה, אך הבנו שמשפטית, כל בעל זיכיון – אסור לו לעשות תעמולה מפלגתית בתחנת הרדיו שלו.

נורית דאבוש: את הדבר הזה יש לנו עניין ליישם.

נורית דאבוש: לשם כך נקבעו חסמים – ראשית, יש חסם מאוד משמעותי שאומר שתהיה הפרדה מוחלטת בין המנהל את התוכן של תחנת השידור לבעלי המניות.

נורית דאבוש: על זה אנו מתכוונים להקפיד.

נורית דאבוש: בנוסף, ביקשנו מהצוות המקצועי ברשות השנייה בחודשיים הראשונים לשידור לוח המשדרים החדש לבחון את שאלת ההפרות, להקשיב לכל המשודר שם, ואם יש הפרה, זה יעבור לשולחן שלנו.

נורית דאבוש: האמירות של ארקדי לגבי המערכת הפוליטית, אני אומרת באופן קטגורי, כמו בכל תחנה, אסור לעשות תעמולה מפלגתית, ודאי לא של בעל המניות.

משה כחלון: מה לגבי המעבר לברודקאסט מהמוזיקה?

נורית דאבוש: מותר, ואנו אפילו יכולים לקדם את זה בברכה, כי אנו רוצים לתת מענה לקבוצה של אוכלוסיות, וברגע שבאה תחנת רדיו ואומרת:

נורית דאבוש: אנו נשדר פחות פרסומות אך אקטואליה חשובה יותר ממוזיקה לדעתנו, אנו מאפשרים את זה כי הם לוקחים את כל הסיכון הכלכלי.

נורית דאבוש: בדקנו גם מה אומרות התחנות האזוריות ליד, בדקנו את כל האספקטים- -

אבשלום וילן: אבל חודשיים תעקבי אחריו, הוא מספיק חכם לחכות, ומה אז?

אבשלום וילן: תיתני לו קנסות?

אבשלום וילן: שום קנס לא יזיז לו.

אבשלום וילן: הוא בוויכוח עם משטרת ישראל והפרקליטות על חקירה של 50 מיליון.

אבשלום וילן: אין לו בעיה לקנות דונמים בעיתון כל פעם, לפרסם מודעות שטנה נגד משטרת ישראל.

אבשלום וילן: תאר לך תחנת רדיו, הוא יעלה פתאום עיתונאים שידברו פעמיים ביום על משטרת ישראל, ועד שהם יתפסו את זה, הוא יהנדס אותם.

אבשלום וילן: יש פה בעיה שמישהו משתמש באופן ציני - הרי כל מה שהאיש הזה נגע בו הוא מכוון מטרה.

אבשלום וילן: הוא מאוד מתוחכם.

אבשלום וילן: אני פונה לרשות השנייה - עין לציון צופייה.

נורית דאבוש: עין לציון צופייה – יש.

נורית דאבוש: התפרצת לדלת פתוחה, ואת זה אנו עושים לגבי כל בעלי הזיכיונות האחרים בכל תחנות הרדיו האחרות, ואם יש שינוי בבעלי המניות, אנו עוקבים אחרי זה, וזה קיים גם בטלוויזיה וגם ברדיו.

נורית דאבוש: נתן לנו המחוקק את היכולת ליטול את זמן השידור, נתן לנו המחוקק קנסות כספיים, המחוקק נתן לנו את האפקט הציבורי לפקח עליו.

נורית דאבוש: אנו נפקח.

נורית דאבוש: אני לא מוטרדת משאלת תחכומו של ארקדי.

נורית דאבוש: חזקה עליי ועל הרשות השנייה שאם הוא ישתמש ברדיו בצורה לא נאותה ובצורה שמקדמת עניינים שהחוק לא מאפשר לו, אנו נהיה שם.

נילי בן-גיגי וולף: כמו שרשום בנייר העמדה שהגשנו, אנו כאן כדי להביע תמיכה בהחלטת מועצת הרשות השנייה בנושא זה.

נילי בן-גיגי וולף: החוק הקיים מכסה את כל החששות המדוברים פה, הן מבחינת זה שאסור לבעל התחנה להתערב בתכנים ומה שדובר לגבי מעשים פליליים.

נילי בן-גיגי וולף: השקפתנו בעניין זה היא מינימום התערבות של הרגולטור בתכנים, מינימום הגבלות, וכל אחד יעשה לפי ראות עיניו בתוך תכני השידור ומה שיקבע הם צורכי הקהל ורצונותיו.

נילי בן-גיגי וולף: ממילא אם הם לא יקלעו לטעם של הקהל, הם אלה שיסבלו מזה.

נילי בן-גיגי וולף: אנו מקווים, ואני סומכת בעניין זה על הרשות השנייה, שיאכפו רק את נושא האתיקה והכללים הנהוגים בשידור.

נילי בן-גיגי וולף: גם תחנות הרדיו האזוריות, אני שומעת שאין להן בעיה עם זה, אז קל וחומר, אך גם אם כן, אנו ממילא סבורים שצריך לצאת למכרז בנושא תחנות הרדיו האזוריות החדשות, וממילא מי שייכנס בעקבות המכרז החדש יידע לאיזה מצב הוא נכנס, כך שאין פגיעה מבחינת התחנות האחרות לגבי האפיון החדש של התחנה.

נילי בן-גיגי וולף: אנו תומכים בהחלטת הרשות השנייה וקוראים להגן על חופש הביטוי של התכנים בתחנות הרדיו ולהימנע מהתערבות.

נורית דאבוש: אגב, חבר הכנסת וילן, ב"ידיעות אחרונות" היה כתוב שעמדת הרשות השנייה אכן גילתה מורת רוח.

דנה נויפלד: היועמ"ש לממשלה לא אישר מתן רשיון למי מהגורמים שדובר בהם.

דנה נויפלד: התעוררה שאלה בקשר להרשעה בחו"ל, מה דינה, כי היועמ"ש מכריע בשאלת קלון של עברה.

דנה נויפלד: מה שכן נקבע בהחלטה שלו שהוא העביר למועצה, שלא ניתן לייחס קלון בגלל התקופה שעברה מאז ההרשעה בחו"ל.

דנה נויפלד: חד משמעית היועמ"ש לא אישר את הרכישה או מתן היתר.

דנה נויפלד: הסמכות נתונה ושיקול הדעת ניתן למועצת הרשות השנייה.

נורית דאבוש: הרשות השנייה מעולם לא פונה ליועמ"ש.

דנה נויפלד: היועמ"ש ביקש להמתין עם החלטה.

דנה נויפלד: שיקול הדעת נתון למועצה, והיא צריכה לקחת בחשבון שיקולים לטובת הציבור.

אבשלום וילן: מה היתה העברה שבגינה היועמ"ש ביקש לבדוק שיש עמה קלון של מר גאידמק?

משה כחלון: אני מבקש לא להתייחס לזה כעת.

אבשלום וילן: אם מישהו יהיה ימני, תמיד תתמכי בו?

קריאה: אין לזה קשר לימניות.

אבשלום וילן: התחנה הזו תתקוף את משטרת ישראל, תשמש כלי פוליטי.

נורית דאבוש: עם מי?

נורית דאבוש: עם התוכנית של גיא פינס?

נורית דאבוש: עם התוכנית של אייל ברקוביץ'?

נורית דאבוש: עם הספורט של בית"ר ירושלים?

אבשלום וילן: זה הכל כיסויים, האיש מתוחכם.

משה כחלון: אני מודה לך, חבר הכנסת וילן, על היוזמה.

משה כחלון: אני מבקש לקרוא החלטה: הוועדה מציינת כי הרשות השנייה לטלוויזיה ורדיו אפשרה, בהתאם לטענותיה, לשנות את אפיון תחנת רדיו 99 מרדיו מוזיקה לרדיו ברודקאסט.

משה כחלון: הוועדה מבקשת מהרשות השנייה לטלוויזיה ורדיו להמשיך ולפקח על פעילות תחנות הרדיו האזוריות ובכללן על רדיו 99 ולוודא כי אכן תישמר ההפרדה בין בעלי תחנות הרדיו ומנהלי התוכן בכל תחנה ותחנה.

משה כחלון: אני מבקש לאמץ את "עין לציון צופייה".

משה כחלון: תודה רבה, הישיבה נעולה.